11.5.2023
ET
Euroopa Liidu Teataja
C 167/101 Neljapäev, 24. november 2022
M. arvestades, et Katari karistusseadustiku artikli 285 kohaselt on abieluväline seks, sealhulgas samasooliste seksuaalsuhted karistatavad kuni seitsmeaastase vangistusega; arvestades, et LGBTQ+ inimeste meelevaldsed vahistamised põhinevad väidetavalt 2002. aastal vastu võetud seadusel nr 17 kogukonna kaitse kohta, mis organisatsiooni Human Rights Watch andmetel võimaldab süüdistust esitamata või kohtumenetluseta inimesi kuni kuus kuud eelvangistuses kinni pidada, kui on põhjendatud alus arvata, et kahtlustatav on toime pannud kuriteo, sealhulgas eksinud avaliku kõlbluse vastu, millega sageli kaasneb LGBTQ+ inimeste väärkohtlemine; arvestades, et Katari FIFA maailmameistrivõistluste saadik esines avalikkuses homofoobsete avaldustega; arvestades, et seitse jalgpalliliitu, sealhulgas Euroopas, otsustasid, et nende mängijad võivad kanda vikerkaarevärvides käepaela „OneLove“; arvestades, et FIFA otsustas siiski, et mängijatele võib käepaela kandmise eest, mis väidetavalt on poliitiline avaldus, määrata kollase kaardi või nad mängust eemaldada;
N. arvestades, et 2016. aastal kirjutas FIFA alla ÜRO äritegevuse ja inimõiguste juhtpõhimõtetele, mille alusel on FIFA kohustatud hoiduma inimõigustesse sekkumisest ja heastama inimõiguste valdkonnas oma tegevuse kahjuliku mõju;
O. arvestades, et ajal, mil nii Euroopas kui ka Pärsia lahe piirkonnas valitsevad ebakindlus ja reeglitel põhinevat rahvusvahelist korda ohustavad märkimisväärsed probleemid, ning olukorras, kus maailm seisab silmitsi Venemaa Ukraina-vastase agressiooni ja COVID-19 pandeemia tagajärgedega ning rohe- ja digipöörde pakilise vajadusega, on ELil palju võita tugevamast ja strateegilisemast partnerlusest Pärsia lahe koostöönõukogu ja selle liikmesriikidega, sealhulgas Katariga; arvestades, et 2021. aastal taastati diplomaatilised suhted Katari ja Saudi Araabia, Araabia Ühendemiraatide, Bahreini ja Egiptuse vahel;
P. arvestades, et 2018. aastal allkirjastatud ELi ja Katari koostöökorraga luuakse raamistik poliitilisteks ja valdkondlikeks konsultatsioonideks vastastikust huvi pakkuvates valdkondades; arvestades, et Katar on ELi tähtis partner ning ELi ja Katari suhted hõlmavad paljusid tähtsaid valdkondi; arvestades, et Kataril on oluline roll Euroopa energiajulgeoleku strateegia rakendamisel; arvestades, et ELi ja Katari koostöö on märkimisväärselt tihenenud ja selle tulemusel avati 2022. aastal Dohas ELi delegatsioon; arvestades, et Katar toetas 2022. aasta veebruaris ÜRO Peaassamblee resolutsiooni, milles nõuti, et Venemaa lahkuks Ukrainast, ning hääletas resolutsioonide poolt, milles mõistetakse hukka Venemaa sissetung Ukrainasse;
Q. arvestades, et 12. septembril 2022 toimus ELi ja Katari neljas inimõigusdialoog; arvestades, et inimõigusdialoog on oluline võimalus edendada inimõigusi;
1. peab kahetsusväärseks, et maailmameistrivõistluste ettevalmistamisel hukkus ja sai vigastada tuhandeid võõrtöötajaid; avaldab kaastunnet nende töötajate perekondadele ja nõuab vastutusele võtmist;
2. nõuab tungivalt, et Katar rakendaks täielikult oma uusi õigusakte, mis kaitsevad töötajate õigusi, ja kaotaks kafala sponsorlussüsteemi ülejäänud osad, näiteks töötajate põgenemise eest määratavad karistused;
3. rõhutab, et EL on võtnud kohustuse toetada suhetes Katariga inimõigusi, sealhulgas käsitleda FIFA maail­ mameistrivõistluste raames tõstatatud küsimusi; tunneb muret teadete pärast, et sadade tuhandete võõrtöötajate suhtes kohaldatakse Kataris endiselt diskrimineerivaid seadusi ja nad puutuvad kokku diskrimineerivate tavadega; peab kahetsusväärseks, et 2010. aastal Katarile FIFA maailmameistrivõistluste korraldamise õiguse andmine ei olnud läbipaistev, samuti ei koostatud vastutustundlikku riskihindamist; tuletab meelde oma pikaajalist seisukohta, et korruptsioon FIFAs on lokkav, süsteemne ja sügavalt juurdunud, ning usub jätkuvalt, et organisatsioon on vaatamata reformipüüetele (nt inimõigusalaste nõuete kehtestamine) tõsiselt kahjustanud jalgpalli mainet ja usaldusväärsust kogu maailmas;
4. nõuab tungivalt, et riigiasutused, spordiliidud ja -organisatsioonid järgiksid suurte spordiürituste võõrustajastaatuse andmisel ning sponsorite valikul inimõiguste, demokraatia ja õigusriigi universaalseid väärtusi; palub sellega seoses kehtestada selged kriteeriumid ja kindlate väärtustega harta; nõuab, et enne selliste suurte spordiürituste võõrustamist pöörataks erilist tähelepanu töötajate õiguste kaitsele, võrdsusele ja mittediskrimineerimisele ning et koostataks sõltumatud ja usaldusväärsed keskkonnamõju hinnangud;